Anni se familie oorweeg nog regstappeAnni Dewani Foto; Facebook Die vermoorde Anni Dewani se familie het Maandag gesê hulle probeer bepaal of hulle in Engeland regstappe kan doen teen Shrien Dewani nadat hy in Suid-Afrika vrygespreek is. Shrien is daarvan beskuldig dat hy die moord op Anni in November 2010 tydens hul wittebrood in Kaapstad, beplan het. Adjunkregterpresident Jeanette Traverso het vroeër Maandag ŉ aansoek deur sy regspan dat die aanklagte teen hom teruggetrek moet word, toegestaan. Ashok Hindocha, Anni se oom, het in ŉ verklaring gesê die familie sal met hul regspan vergader om te bepaal of hulle in Engeland enige saak teen Shrien aanhangig kan maak. Hy is op 8 April na Suid-Afrika uitgelewer om verhoor te word. Hy het verskeie kere appèl aangeteken voor hy uiteindelik uitgelewer is. “Anni was ŉ baie, baie spesiale dogter, suster, niggie, tannie en vriendin vir almal wat haar geken het en wat lief was vir haar,” het Hindocha gesê. “Sy sal onthou word vir die glimlag wat ŉ hele vertrek kon laat ophelder.” Hy het bygevoeg die familie gaan nou huis toe met meer vrae as antwoorde voor die saak begin het. “Die besluit om die hofsaak te beëindig voordat die beskuldigde sy verdediging aangebied het, beteken dat ons en die goeie mense van Suid-Afrika, Engeland en verskeie wêrelddele wat die saak bly volg het, nooit sal weet wat presies tot haar dood gelei het nie.” Hindocha het gesê die familie wou hê Shrien moet in die getuiebank self sê wat gebeur het. “Ons weet hy het gay seks gehad met manlike prostitute en dat hy op die eerste dag van die verhoor verklaar het hy is biseksueel. Ons sou verkies het om dit te weet voordat hy met ons dierbare Anni getrou het. Sy het haarself liggaam, siel en gees aan hom gegee, en sy was vol verwagting om liefgehê te word. Maar sy sou nie met hom getrou het as sy van sy geheime sekslewe geweet het nie,” het hy verduidelik. “As ŉ familie sou ons ook nie so eenheid goedgekeur het nie.” Hy het versoek dat die familie nou in vrede gelaat word om berusting te kry, iets wat die hofverrigtinge in Kaapstad hulle nie gebied het nie. Hy het almal bedank wat ŉ boodskap van ondersteuning en bemoediging gestuur het. Lees alle vorige berigte oor Shrien Dewani op Maroela Media.